nuq bop bom: wa'vatlh cha'maH wej: QaynIS\nwa'vatlh cha'maH wej: QaynIS\njatlh ghutar, "HoD, Hoch nuHmeywIj Daqelchu'be'ta'. nujeymeH yo' chutmey yanchugh vay' vaj yo' chutmey DIQachnISchu' maH." De'wI' tlhopDaq ba'choH ghutar 'ej jIH chu'. Duj De'wI'Daq Duj patmey, QI' De' joq naw'laHbe'ba' SuchwI' 'ach peghbe' wo' yo' chutmey. nom Se'vIr Sam ghutar. qen Hung chutmey HaDta'mo' buvmeH pat Sovchu' vaj Duj loHmeH chutmey chIjlaH je. laDchoH.\njatlh ghutar, "naDev <beq 'utbe' QaynISlu'> ghItlhlu', 'ej naDev vIlaD. ma'ut, qar'a'?" Hemba'.\nHob vajar jatlhtaHvIS, "tlharghDuj tI'lu'taHvIS 'ut HoD jonwI' je neH. 'ay' vaghmaH wej DoD wejDaq tetlh tu'lu'. ghutar lagh, qaStaHvIS yInlIj naQ wo' vergh leH vIloHpu'. chutmey vISovbe' 'e' DaHar'a'?"\njatlh ghutar, "reH 'eb tu'lu', HoD." chutmey laDqa'. ghutar retlhDaq joD Hota'ro'. HaSta lulaDtaHvIS ja'chuq.\nlatlh quSDaq ba'choH vajar 'IjtaHvIS. Hota'ro' ghutar je tung chutmey 'ej tungHa', laDtaHvIS. ghutar ghogh Sey QoylaHchu'. motlh Hota'ro' ghogh Qoybe' 'ach chutmey Sovchu'mo' mu'meyDaj loylaH. quSDajDaq tlhe''egh ghutar 'ej jatlh, "HoD, maSuvtaHvIS qarIQmoH 'e' Dachaw'qang'a'?"\njatlh vajar, "bIghHa'Daq bIQay DaneH'a'?"\njatlh ghutar, "ghobe'. ropyaHDaq SoHtaHchugh 'ej yaS wa'DIch gheSpu'chugh Hota'ro Sogh vaj *Dugh*vaD 'ut ghaH 'e' DamaqlaH."\nHagh Hota'ro' 'ach Haghbe' vajar 'e' tu'DI' SIbI' Haghbe'choH. ghIjlaw'pu' vay'. chaq vay' 'angvIp. Sojpa' QuSHey qaw vajar. yabDaj nISpu'mo' tar chaq qawHa' 'ach HoD HoH ngugh 'e' luqellaw' ghutar Hota'ro' je. Qam 'ej lojmIt poSmoH. jatlh "chobvamDaq puchpa' tu'lu''a'?"\njangrupba' Hota'ro' 'ach nom jatlh ghutar. "HIja'. Duj pu'jIn vIHaDta'. qaDor." Qam 'ej HoD tlhej. Hota'ro'vaD jatlhmeH ghelta' vajar 'ach ghutarvaD jatlhnIS je. chobDaq jatlh ghutar, "HungpInlI' jIHmo' latlh DujDaq maHtaHvIS qa'av."\nmorghmeH poSchoH vajar nuj 'ach qImyal Sa' luDech 'avwI'pu' 'e' qaw. jatlh, "QuSmey Dabot'a', HungpInwI'?"